## Pravilnik o vrstama i kategorijama plovnih objekata nautičkog turizma

### NN 11/1997 (31.1.1997.), Pravilnik o vrstama i kategorijama plovnih objekata nautičkog turizma

# **MINISTARSTVO TURIZMA**

Na temelju članka 55. stavka 4. Zakona o turističkoj djelatnosti ("Narodne
novine", br. 8./96.) ministar turizma donosi

## **PRAVILNIK**

### **O VRSTAMA I KATEGORIJAMA PLOVNIH OBJEKATA NAUTIČKOG TURIZMA**

I. OPĆA ODREDBA

Članak 1.

Ovim Pravilnikom propisuju se vrste i kategorije plovnih objekata nautičkog
turizma, te način kategorizacije pojedinih plovnih objekata.

II. VRSTE PLOVNIH OBJEKATA NAUTIČKOG TURIZMA

Članak 2.

Plovni objekti nautičkog turizma razvrstavaju se u sljedeće vrste:

1. mali plovni objekti za rekreaciju,

2. plovni objekti za krstarenja i rekreaciju,

3. natjecateljski plovni objekti,

4. plovni objekti za jednodnevna krstarenja i izlete u svrhu obavljanja
turističke gospodarske djelatnosti,

5. plovni objekti za višednevna krstarenja u svrhu obavljanja turističke
gospodarske djelatnosti.

Članak 3.

Mali plovni objekti za rekreaciju su plovni objekti jednostavne konstrukcije
čija dužina ne prelazi pet metara, a pokreću se ljudskom snagom, vjetrom
ili motorom, te služe za zabavu i rekreaciju u blizini obale (brodice,
jedrilice, sandoline, bicikli na vodi, daske za jedrenje i sl.).

Plovni objekti iz stavka 1. ovoga članka za prijevoz osoba moraju ispunjavati
uvjete utvrđene posebnim propisima glede sigurnosti plovidbe i upisa u
hrvatske očevidnike.

Članak 4.

Plovni objekti za krstarenja i rekreaciju su brodovi ili brodice koji
su namijenjeni za osobne potrebe turista nautičara za vrijeme njihovog
prebivanja u lukama nautičkog turizma odnosno za vrijeme njihovog krstarenja,
a opremljeni su za višednevni boravak turista nautičara na njima (jahte
na motorni pogon, jahte na pogon vjetra i dr.).

Brodovi i brodice iz stavka 1. ovoga članka za prijevoz osoba moraju
ispunjavati uvjete utvrđene posebnim propisima glede sigurnosti plovidbe
i upisa u hrvatske upisnike brodova odnosno očevidnike brodica.

Članak 5.

Natjecateljski plovni objekti su brodovi ili brodice koji imaju određenu
domaću ili međunarodnu klasu, a pokreću se ljudskom snagom, vjetrom ili
motorom i služe za šport, športska natjecanja ili obuku natjecatelja (jedrilice,
gliseri, kanui, kajaci i sl.)

Članak 6.

Plovni objekti za jednodnevna krstarenja i izlete u svrhu obavljanja
turističke gospodarske djelatnosti su brodovi ili brodice koji su namijenjeni
za prijevoz putnika na izletima u trajanju do najduže jednog dana.

Brodovi i brodice iz stavka 1. ovoga članka moraju za prijevoz osoba
na izletima ispunjavati uvjete utvrđene posebnim propisima glede sigurnosti
plovidbe i upisa u hrvatske upisnike odnosno očevidnike, te imati odgovarajuću
kategoriju, sukladno odredbama ovog Pravilnika.

Članak 7.

Plovni objekti za višednevna krstarenja u svrhu obavljanja turističke
gospodarske djelatnosti su brodovi ili brodice koji su prilagođeni za prijevoz
osoba na krstarenjima i kružnim putovanjima i opremljeni su za višednevni
boravak posade i turista.

Brodovi i brodice iz stavka 1. ovoga članka moraju za prijevoz osoba
ispunjavati uvjete utvrđene posebnim propisima, glede sigurnosti plovidbe
i upisa u hrvatske upisnike odnosno očevidnike, te imati odgovarajuću kategoriju
sukladno odredbama ovog Pravilnika.

III. KATEGORIJE PLOVNIH OBJEKATA NAUTIČKOG TURIZMA KOJI SE KATEGORIZIRAJU

Članak 8.

Pojedini plovni objekti nautičkog turizma razvrstavaju se u tri kategorije
koje se označavaju odgovarajućim brojem zvjezdica:

- prva kategorija - plovni objekt s pet zvjezdica,

- druga kategorija - plovni objekt s četiri zvjezdice,

- treća kategorija - plovni objekt s tri zvjezdice.

Kategoriziraju se sljedeće vrste plovnih objekata:

1. plovni objekti za jednodnevna krstarenja u svrhu obavljanja turističke
gospodarske djelatnosti (u daljnjem tekstu: plovni objekti za jednodnevna
turistička krstarenja);

2. plovni objekti za višednevna krstarenja u svrhu obavljanja turističke
gospodarske djelatnosti (u daljnjem tekstu: plovni objekti za višednevna
turistička krstarenja).

Plovni objekti iz stavka 2. ovoga članka trebaju na vidnom mjestu imati
istaknutu oznaku vrste i kategorije u koju je plovni objekt razvrstan.

1. PLOVNI OBJEKTI ZA JEDNODNEVNA

TURISTIČKA KRSTARENJA

***Plovni objekt s pet zvjezdica***

Članak 9.

Plovni objekt za jednodnevna turistička krstarenja s pet zvjezdica je
brod ili brodica koji, osim što udovoljava općim i posebnim uvjetima za
pružanje ugostiteljskih usluga na plovnim objektima koji su utvrđeni Pravilnikom
o pružanju ugostiteljskih usluga u pokretnim objektima ("Narodne novine",
broj 22/96.), je opremljen i:

- s najmanje dvije palube (glavna i sunčana),

- sa zatvorenim salonima na glavnoj ili sunčanoj palubi koji su sastavni
dio konstrukcije broda ili brodice i u koje se u slučaju lošeg vremena
mogu smjestiti svi putnici, te se mogu zatvoriti i imaju mogućnost klimatiziranja
odnosno provjetravanja salona,

- sa sjedećim mjestima u salonima za sve putnike od kojih najmanje 60%
sjedećih mjesta mora biti za stolovima,

- sa sjedištima u salonima i na otkrivenim palubama koja moraju imati
naslone. Saloni i otkrivene palube moraju biti opremljeni sustavom javnog
razglasa.

Plovni objekt iz stavka 1. ovoga članka mora imati: bar opremljen rashladnim
uređajima, sudoper s tekućom vodom, napravu za pripremu kave i sokova i
sl., te dobar izbor pića.

Plovni objekt iz stavka 1. ovoga članka mora imati sredstva za spašavanje
u skladu sa Pravilima za tehnički nadzor pomorskih brodova Hrvatskog registra
brodova Dio 18 - Sredstva za spašavanje.

***Plovni objekt s četiri zvjezdice***

Članak 10.

Plovni objekt za jednodnevna turistička krstarenja s četiri zvjezdice
je brod ili brodica koji je, osim što udovoljava odredbama o općim i posebnim
uvjetima za pružanje ugostiteljskih usluga na plovnim objektima koji su
utvrđeni Pravilnikom o pružanju ugostiteljskih usluga u pokretnim objektima,
opremljen i:

- s najmanje dvije palube (glavna i sunčana)

- salonima na glavnoj ili sunčanoj palubi koji su sastavni dio konstrukcije
broda ili brodice i u koje se mogu smjestiti svi putnici, te se mogu zatvoriti
u slučaju lošeg vremena radi sigurnosti putnika, a imaju i mogućnost klimatiziranja
odnosno provjetravanja salona,

- sa sjedećim mjestima u salonima za sve putnike od kojih najmanje 30%
sjedećih mjesta u salonima za smještaj putnika mora biti za stolovima,

- sa sjedištima u salonima kao i na palubama koja moraju imati naslone.
Saloni i palube moraju imati kvalitetno ozvučenje.

Plovni objekt iz stavka 1. ovoga članka mora imati bar opremljen s rashladnim
uređajima, sudoperom s tekućom vodom, aparatom za kavu, sokovnikom i slično,
te dobrim izborom pića.

Plovni objekt iz stavka 1. ovoga članka mora imati sredstva za spašavanje
u skladu sa Pravilima za tehnički nadzor pomorskih brodova Hrvatskog registra
brodova Dio 18 - Sredstva za spašavanje.

***Plovni objekt s tri zvjezdice***

Članak 11.

Plovni objekt za jednodnevna turistička krstarenja s tri zvjezdice je
brod ili brodica koji je, osim što udovoljava odredbama o općim i posebnim
uvjetima za pružanje ugostiteljskih usluga na plovnim objektima koji su
utvrđeni Pravilnikom o pružanju ugostiteljskih usluga u pokretnim objektima,
opremljen i:

- s najmanje jednom palubom,

- salonom s prozorima na glavnoj palubi u koji se, za slučaj lošeg vremena,
može na sjedalima smjestiti najmanje 20% putnika,

- sjedištima u salonu i na palubi koja moraju imati naslone .

- salonom koji ima bar sa šankom sa sudoperom s tekućom vodom. Bar mora
biti opskrbljen hladnim pićima.

2. PLOVNI OBJEKTI ZA VIŠEDNEVNA
TURISTIČKA KRSTARENJA

***Plovni objekt s pet zvjezdica***

Članak 12.

Plovni objekt za višednevna turistička krstarenja s pet zvjezdica je
brod ili brodica koji, osim što udovoljava općim i posebnim uvjetima za
pružanje ugostiteljskih usluga na plovnim objektima koji su utvrđeni Pravilnikom
o pružanju ugostiteljskih usluga u pokretnim objektima ("Narodne novine",
broj 22/96.), je opremljen s jednoposteljnim i dvoposteljnim kabinama za
putnike.

Kabine za putnike trebaju imati: prirodnu ventilaciju i prirodno svjetlo,
umivaonik s mješalicom za toplu i hladnu vodu, tuš s toplom i hladnom vodom,
zasebni zahod, šuko utičnicu i sanitarni ormarić brodskog tipa.

***Plovni objekt s četiri zvjezdice***

Članak 13.

Plovni objekt za višednevna turistička krstarenja s četiri zvjezdice
je brod ili brodica koji, osim što udovoljava općim i posebnim uvjetima
za pružanje ugostiteljskih usluga na plovnim objektima koji su utvrđeni
Pravilnikom o pružanju ugostiteljskih usluga u pokretnim objektima, je
opremljen s jednoposteljnim i dvoposteljnim, odnosno, najviše četveroposteljnim
kabinama za putnike.

Kabine za putnike trebaju imati: prirodnu ventilaciju i prirodno svjetlo,
na svakih 10 postelja najmanje po jedan tuš s mješalicom za toplu i hladnu
vodu i najmanje po jedan zahod.

***Plovni objekt s tri zvjezdice***

Članak 14.

Plovni objekt za višednevna turistička krstarenja s tri zvjezdice je
brod ili brodica koji udovoljava općim i posebnim uvjetima za pružanje
ugostiteljskih usluga na plovnim objektima koji su utvrđeni Pravilnikom
o pružanju ugostiteljskih usluga u pokretnim objektima.

IV. NAČIN KATEGORIZACIJE PLOVNIH OBJEKATA

Članak 15.

Postupak po kojem se utvrđuje ispunjavanje uvjeta za kategoriju plovnih
objekata nautičkog turizma koji se kategoriziraju provodi povjerenstvo
Ministarstva turizma, koje se sastoji od najmanje tri člana koje imenuje
ministar turizma.

Povjerenstvo iz stavka 1. ovoga članka čine stručni djelatnici Ministarstva
turizma, te po potrebi i stručne osobe iz drugih gospodarskih i znanstvenih
područja.

Podnositelj zahtjeva snosi troškove postupka iz stavka 1. ovoga članka,
koje čine: dnevnica, troškovi prijevoza i naknada za rad članovima povjerenstva
u visini dvostrukog iznosa dnevnice.

V. PRIJELAZNE I ZAVRŠNE ODREDBE

Članak 16.

Postojeći plovni objekti nautičkog turizma moraju se uskladiti s odredbama
ovoga Pravilnika u roku od jedne godine od dana početka njegove primjene.

Članak 17.

Danom početka primjene ovoga Pravilnika prestaje važiti Pravilnik o
kategorijama plovnih objekata nautičkog turizma ("Narodne novine" br. 24/90.).

Članak 18.

Dok se ne usuglase s odredbama ovoga Pravilnika na postojeće plovne
objekte nautičkog turizma primjenjivat će se odredbe Pravilnika o kategorijama
plovnih objekata nautičkog turizma ("Narodne novine", broj 24/90.).

Članak 19.

Ovaj Pravilnik stupa na snagu danom objave u "Narodnim novinama".

Klasa: 334-04/96-01/36
Urbroj 529-02/96-6
Zagreb, 30. prosinca 1996.

Ministar turizma
**mr. Niko Bulić,** v. r.

Pravilnik, NN 11/1997-172